Na temelju članka 39. Zakona o proračunu (Narodne novine br. 87/08, 136/12. i 15/15.) i članka 34. Statuta Brodsko-posavske županije (Službeni vjesnik br. 15/13 – pročišćeni tekst), Županijska skupština je na 5. sjednici, održanoj 20. prosinca 2017. godine, donijela

### O D L U K U

**o izvršenju Proračuna**

**Brodsko-posavske županije za 2018. godinu**

**I OPĆE ODREDBE**

**Članak 1.**

Ovom Odlukom utvrđuje se način izvršavanja Proračuna Brodsko-posavske županije (u daljnjem tekstu Proračun) za 2018. godinu koji obuhvaća:

- Struktura Prihoda i primitaka, te rashoda i izdataka Proračuna

* Izvršavanje Proračuna
* Upravljanje prihodima i rashodima
* Pomoći iz Državnog proračuna i potpore iz Proračuna
* Praćenje i evidentiranje prihoda i rashoda na jedinstvenom računu Županijske riznice (proračunski korisnici)
* Odgoda plaćanja, obročna otplata te prodaja, otpis ili djelomičan otpis potraživanja
* Proračunski nadzor i unutarnja revizija
* Isplata sredstava iz Proračuna
* Proračunska pričuva
* Vlastiti prihodi
* Zaduživanje Proračuna i jamstva
* Uravnoteženje Proračuna i preraspodjela

**Članak 2.**

Korisnici Proračuna u smislu ove Odluke su:

1. proračunski korisnici:

1.1. upravna tijela Županije,

1.2. ustanove kojima je Županija osnivač i koje su uvrštene u Registar proračunskih i

izvanproračunskih korisnika,

2. izvanproračunski korisnik – Županijska uprava za ceste,

3. ustanove i neprofitne organizacije kojima je Županija osnivač, a koje nisu uvrštene u

Registar proračunskih i izvanproračunskih korisnika,

4. trgovačka društva i druge pravne osobe u kojima je Županija većinski vlasnik ili ima

odlučujući utjecaj na upravljanje i

5. ostali korisnici Proračuna su pravne i fizičke osobe kojima se osiguravaju

proračunska sredstva za realizaciju pojedinog projekta (jedinice lokalne samouprave,

ustanove, udruge građana i fizičke osobe).

**Članak 3.**

Proračun se sastoji od Općeg i Posebnog dijela, te Plana razvojnih programa.

Opći se dio Proračuna sastoji od Računa prihoda i rashoda, Raspoloživih sredstava iz prethodnih godina i Računa financiranja.

Posebni dio Proračuna sastoji se od plana rashoda i izdataka iskazanih po vrstama, raspoređenih u programe koji se sastoje od aktivnosti i projekata.

Plan razvojnih programa je dokument Županije sastavljen za trogodišnje razdoblje, koji sadrži ciljeve i prioritete razvoja povezane s programskom i organizacijskom klasifikacijom Proračuna.

U Računu prihoda i rashoda iskazuju se prihodi poslovanja i prihodi od prodaje nefinancijske imovine, te sredstva za financiranje rashoda poslovanja i rashoda za nabavu nefinancijske imovine.

Prihod od poreza na dohodak za financiranje decentraliziranih funkcija iskazan je posebno.

Ostali prihodi namijenjeni su financiranju djelatnosti upravnih tijela Županije, Skupštine, te za financiranje programa utvrđenih u Posebnom dijelu Proračuna od kojih se dio odnosi i na programe iznad minimalnog standarda decentraliziranih funkcija.

Pomoći od ostalih subjekata unutar opće države raspoređuju se u Posebnom dijelu Proračuna na programe za koje su pomoći dobivene, a dio poreza na dohodak dobiven iz pomoći izravnanja za decentralizirane funkcije raspoređuje se za utvrđene namjene.

Prihodi od prodaje nefinancijske imovine raspoređuju se za programe u poljoprivredi (kreditiranje i subvencioniranje), za kapitalna ulaganja.

U Računu financiranja iskazuju se primici od financijske imovine i zaduživanja i izdaci za financijsku imovinu i otplate zajmova.

Raspoloživa sredstva iz prethodnih godina iskazuju preneseni manjak ili višak prethodnog razdoblja.

Primici od financijske imovine raspoređuju se za programe poticanja razvoja poljoprivrede, gospodarstva.

Primici od zaduživanja koriste se za financiranje kapitalnih projekata Županije.

Rashodi i izdaci raspoređuju se po proračunskim klasifikacijama i financijskim planovima korisnika, njihovim programima, projektima i aktivnostima, te ostalim namjenama.

**II. IZVRŠAVANJE PRORAČUNA**

1. **Upravljanje prihodima i rashodima**

**Članak 4.**

Za zakonito izvršavanje Proračuna u cijelosti je odgovoran Župan koji u postupku izvršavanja Proračuna donosi provedbene akte.

**Članak 5.**

Župan može posebnom odlukom u skladu sa Statutom, poštujući načelo razdvajanja dužnosti, povjeriti obavljanje određenih poslova iz svog djelokruga svom zamjeniku ili pročelniku upravnog tijela uz davanje uputa kojih se moraju pridržavati pri obavljanju povjerenih im poslova.

Prenošenjem ovlasti prenosi se i odgovornost, ali se time odgovornost Župana ne isključuje.

**Članak 6.**

Župan može donositi odluku o poduzimanju privremenih mjera za uravnoteženje Proračuna – privremena obustava izvršavanja rashoda i/ili izdataka na prijedlog pročelnika Upravnog odjela za proračun i financije za sklapanje ugovora uz obvezu izvješćivanja Županijske skupštine o donesenoj odluci odmah nakon njenzinog donošenja.

**Članak 7.**

Župan može donositi odluku da proračunski korisnici Proračuna moraju dobiti prethodnu suglasnost Upravnog odjela za proračun i financije za sklapanje ugovora uz obvezu izvješćivanja Županijske skupštine o donesenoj odluci odmah nakon njezinog donošenja.

**Članak 8.**

Župan daje suglasnost proračunskim korisnicima Proračuna da mogu preuzeti obveze po ugovorima koji zahtijevaju plaćanje iz Proračuna u slijedećim godinama, na prijedlog pročelnika Upravnog odjela za proračun i financije.

**Članak 9.**

Župan daje suglasnost da se isplata sredstava iz Proračuna iznimno može izvršiti predujmom.

O plaćanju predujma iznad 50.000,00 kuna Župan će izvijestiti Županijsku skupštinu na narednoj sjednici.

**Članak 10.**

Župan kao odgovorna osoba Proračuna donosi odluku o izboru banke gdje se mogu polagati novčana sredstva Proračuna.

**Članak 11.**

Župan donosi odluku o stjecanju i otuđivanju pokretnina i nekretnina čija pojedinačna vrijednost ne prelazi 0,5 % prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, a najviše do 1.000.000,00 (jedan milijun ) kuna, ako je stjecanje i otuđivanje pokretnina i nekretnina planirano u Proračunu.

**Članak 12.**

Ovlašćuje se Župan da

* utvrdi mjerila za raspored sredstava planiranih u Županijskom proračunu za medije i
* rasporedi sredstva parlamentarnim političkim strankama, a sukladno Zakonu o financiranju političkih stranaka i izborne promidžbe.

**Članak 13.**

Sukladno Zakonu o zdravstvenoj zaštiti Brodsko-posavska županija je potpisala ugovore o koncesiji u primarnoj zdravstvenoj zaštiti, a sredstva ostvarena temeljem ovih ugovora rasporedit će Župan za propisane namjene.

**Članak 14.**

Proračunski korisnici su obvezni proračunska sredstva koristiti samo za namjene koje su određene Proračunom i to do visine utvrđene u njegovu Posebnom dijelu.

**Članak 15.**

Proračunski korisnici sredstva koriste u skladu sa svojim godišnjim financijskim planom prema dinamici priljeva i odljeva sredstava.

Iznimno, zbog neusklađenog priljeva sredstava u Proračunu, Upravni odjel za proračun i financije može izmijeniti dinamiku doznake sredstava pojedinim korisnicima.

**Članak 16.**

Korisnici Proračuna moraju sredstva koristiti štedljivo i u skladu s propisima o korištenju, odnosno raspolaganju tim sredstvima.

**Članak 17.**

Ukoliko se prihodi Proračuna ne naplaćuju u planiranim iznosima i planiranoj dinamici tijekom godine, prednost u podmirivanju rashoda i izdataka Proračuna imat će rashodi za redovitu djelatnost upravnih tijela Županije.

**Članak 18.**

Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka, odnosno raspoloživih sredstava za te namjene.

Neplanirani odnosno manje planirani a uplaćeni namjenski prihodi i primici Proračuna (pomoći, donacije, vlastiti prihodi proračunskih korisnika i druga namjenska sredstva) mogu se izvršavati za odobrene namjene iznad iznosa utvrđenih Proračunom, do visine uplaćenih sredstava.

Iznimno od stavka 1. ovog članka, župan može odlučiti da se pojedini rashodi i izdaci, u slučaju nepravovremene naplate namjenskih prihoda i primitaka, pokrivaju i na teret ostalih proračunskih prihoda a najviše do visine planiranih iznosa.

Namjenski prihodi i primici koji se ne iskoriste u tekućoj godini, prenose se u sljedeću proračunsku godinu.

Iznosi iz stavka 2. bit će uvršteni u Opći i Posebni dio Proračuna u prvoj njegovoj izmjeni i dopuni, odnosno evidentirani Godišnjim izvještajem o izvršenju Proračuna Brodsko-posavske županije za 2018. godinu.

1. **Pomoći iz Državnog proračuna i potpore iz Proračuna**

**Članak 19.**

Brodsko-posavskoj županiji će se temeljem članka 52. Zakona o izvršavanju Državnog proračuna Republike Hrvatske za 2017. godinu (Narodne novine, broj 119/16) u siječnju 2018. godine isplatiti pomoć za prosinac 2017. godine, u visini razlike između prihoda od poreza na dohodak koji je ostvarila u prosincu 2016. godine i prihoda od poreza na dohodak koji je ostvarila u prosincu 2017. godine. Pomoći koje će biti isplaćene iz razdjela 025 – MINISTARSTVO FINANCIJA nenamjenska su sredstva i ne smatraju se tekućim pomoćima iz državnog proračuna sukladno propisima kojima su uređena mjerila za određivanje plaća i naknada župana, gradonačelnika i općinskih načelnika i njihovih zamjenika, kao i plaća službenika i namještenika u upravnim odjelima i službama jedinica lokalne i područne (regionalne) samouprave.

**Članak 20.**

Potpore u smislu ove Odluke jesu: pomoći, subvencije i donacije.

**Članak 21.**

Postupak dodijele sredstava za koja Proračunom Brodsko-posavske županije za tekuću godinu i Odlukom Županijske Skupštine nisu utvrđeni krajnji korisnici uređuje se Pravilnikom o općim uvjetima dodjele donacija, subvencija i pomoći iz proračuna Brodsko-posavske županije (u daljnjem tekstu : Pravilnik)

**Članak 22.**

U smislu ovog Pravilnika pod programima i projektima smatraju se tekući i kapitalni projekti i aktivnosti usmjereni ispunjenju strateških odrednica Brodsko-posavske županije , a koji su u Proračunu planirani kao subvencije, donacije i pomoći.

**Subvencije** su tekući prijenosi sredstava koji se daju proizvođačima – sudionicima u procesu stvaranja nove vrijednosti, za poticanje proizvodnje određenih proizvoda i pružanja usluga, a mogu se utvrđivati na temelju razine proizvodnje i/ili količine proizvedenih, prodanih ili uvezenih dobara i usluga.

**Donacije** su tekući i/ili kapitalni prijenosi sredstava neprofitnim organizacijama koji uključuju i prijenose u naravi.

**Pomoći** , kao dvije vrste:

**a/ pomoći dane u inozemstvo i unutar općeg proračuna** sadrže tekuće i/ili kapitalne prijenose sredstava inozemnim vladama, međunarodnim organizacijama, institucijama i tijelima EU te unutar općeg proračuna.

**b/ kapitalne pomoći** jesu prijenosi nefinancijske imovine ili sredstava za financiranje troškova nefinancijske imovine trgovačkim društvima.

**Članak 23.**

Temeljem Pravilnika Korisnici sredstava mogu biti :

* jedinice lokalne i područne (regionalne) samouprave
* tijela državne uprave
* trgovačka društva i ustanove
* neprofitne organizacije (udruge,zaklade , turističke zajednice i dr.)
* obrtnici i fizičke osobe koje obavljaju samostalnu djelatnost
* inozemne vlade, međunarodne organizacije, institucije i tijela Europske unije (EU).

Korisnici subvencija, donacija i pomoći imaju pravo ostvariti sredstva za isti projekt/program prijavom na natječaj odnosno javni poziv samo kod jednog upravnog tijela Županije.

Pravo sudjelovanja na natječaju odnosno po javnom pozivu nemaju proračunski i izvanproračunski korisnici.

1. **Praćenje i evidentiranje prihoda i rashoda na jedinstvenom računu Županijske riznice (proračunski korisnici)**

**Članak 24.**

Od 1. siječnja 2012. godine Brodsko-posavska županija je uvela temeljem Odluke Županijske skupštine model upravljanja javnim izdacima kroz sustav Županijske riznice, što se temelji na principu postojanja jedinstvenog novčanog računa preko kojeg se obavljaju sve financijske transakcije Županijskog proračuna.

Sukladno Zakonu o proračunu za sve proračunske korisnike propisana je obveza uplaćivanja svih prihoda i primitaka u proračun.

Odlukom o sustavu Glavne knjige riznice, te načinu vođenja jedinstvenog računa riznice ( Službeni vjesnik Brodsko-posavske županije br. 7/11) uređuje se sustav Glavne knjige riznice, prikupljanje i naplata javnog novca, kontrola i upravljanje javnim izdacima te funkcioniranje jedinstvenog računa riznice.

Za sljedeće korisnike Županijskog proračuna uvodi se Županijska riznica kao model upravljanja javnim izdacima :

1. 24 osnovne škole na području Županije ( osim onih na području

Grada Slavonskog Broda)

1. svih 11 srednjih škola na području Županije
2. Muzej Brodskog Posavlja u Slavonskom Brodu
3. Spomen galeriju “Ivan Meštrović” u Vrpolju
4. Javnu ustanovu za upravljanje zaštićenim prirodnim vrijednostima BPŽ
5. Javnu ustanovu Zavod za prostorno uređenje BPŽ

**Članak 25.**

Do trenutka ostvarivanja određenih normativno-tehničkih pretpostavki (nabavka i prilagodba novih aplikacija aplikaciji Županijska riznica, iznalaženja odgovarajućih informatičkih rješenja usuglašenih s FINA-om, edukacija djelatnika na novim aplikacijama) dolje navedeni proračunski korisnici poslovat će preko dosadašnjih žiro-računa:

1. Zavod za javno zdravstvo BPŽ
2. Zavod za hitnu medicinu BPŽ
3. Dom za starije i nemoćne osobe u Slavonskom Brodu

**Članak 26.**

Temeljem Nadopune Uputa za izradu proračuna jedinica lokalne i područne (regionalne) samouprave za razdoblje 2018.-2020. godine Ministarstva financija od 13. listopada 2017. godine u Planu proračuna za 2018. godinu i projekcijama proračuna za 2019. i 2020. godinu iskazani su manjkovi zdravstvenih ustanova zbirno u ukupnom iznosu od 130.000.000,00 kuna što je iskazano u članku 1. Odluke o proračunu Brodsko-posavske županije za 2018. godinu u rubrici: Ukupan donos manjka iz prethodnih godina i Dio manjka iz prethodnih godina koji će se pokriti u razdoblju 2018.-2020. (u skladu s mogućnostima proračuna).

Imajući u vidu specifičnosti nastanka manjkova u zdravstvu koje su najvećim dijelom generirane neuspjelom sanacijom zdravstvenih ustanova od strane Ministarstva zdravlja u razdoblju od 2013.-2016. godine, kao i postavljenim principima funkcioniranja zdravstvenog sustava, akcijski plan, mjere pokrića manjkova, otklanjanja uzroka te plan i rok provedbe istih, što je predviđeno spomenutom Nadopunom bit će doneseni naknadno u koordinaciji s Ministarstvom zdravstva i Ministarstvom financija.

**Članak 27.**

Sukladno Zakonu o proračunu proračunski korisnici imaju pravo korištenja naplaćenih namjenskih prihoda .

Izvori financiranja za namjenske prhode jesu:

pomoći, donacije, vlastiti prihodi, prihodi za posebne namjene.

*Pomoći* se definiraju kao tekući ili kapitalni prijenosi koje proračuni ili proračunski korisnici dobiju od stranih vlada, međunarodnih organizacija ili od drugih subjekata unutar opće države.

*Donacije* su novčana sredstva koja bez obveze vraćanja proračun i proračunski korisnici dobiju od pravnih i fizičkih osoba izvan opće države.

*Vlastiti prihodi* se definiraju kao prihodi koje korisnik ostvaruje obavljanjem poslova na tržištu i u tržišnim uvjetima, a koje mogu obavljati i drugi pravni subjekti.

*Prihodi za posebne namjene* su prihodi koje proračunski korisnik ostvaruje obavljanjem poslova iz svoje osnovne djelatnosti, na temelju posebnog propisa, ali je tim propisom utvrđena namjena za koju se prikupljeni prihodi imaju utrošiti.

**Članak 28.**

Odluku o korištenju vlastitih prihoda donosi Župan, a trošenje se odobrava korisnicima sukladno njihovim potrebama i financijskim planovima.

Nadležni upravni odjeli Županije nadziru ostvarenje i trošenje prihoda iz članka 25. ove Odluke.

**Članak 29.**

Proračunski korisnici mogu zapošljavati nove djelatnike u skladu sa sistematizacijom i planiranim sredstvima u proračunu, samo uz prethodnu pismenu suglasnost Župana.

**Članak 30.**

Naredbodavatelj i odgovorna osoba za izvršenje Proračuna u cijelosti je župan.

Upravni odjel za proračun i financije izvršava Proračun i o tome izvještava Župana.

Pročelnici upravnih tijela i službi Brodsko-posavske županije te čelnici pravnih osoba koje su korisnici proračuna, odgovorni su za planiranje i izvršavanje svog dijela proračuna, za prikupljanje proračunskih prihoda i za potpunu i pravodobnu naplatu prihoda na računu Proračuna u skladu sa zakonom i propisima.

Odgovornost za izvršavanje Proračuna u smislu odredbe stavka 3. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, te za utvrđivanje prava naplate i izdavanje naloga za naplatu u korist proračunskih sredstava.

Osobe iz stavka 2. ovog članka odgovorne su za zakonitost, svrhovitost, učinkovitost i ekonomično raspolaganje proračunskim sredstvima.

1. **Sredstva za financiranje decentraliziranih funkcija**

**Članak 31.**

Raspored i način korištenja sredstava za decentralizirane funkcije osnovnog i srednjeg školstva utvrđuju se Odlukom o kriterijima, mjerilima i načinu financiranja decentraliziranih funkcija osnovnog školstva na području Brodsko-posavske županije u 2018. godini, Odlukom o kriterijima, mjerilima i načinu financiranja decentraliziranih funkcija srednjih škola i učeničkih domova na području Brodsko-posavske županije u 2018. godini, te Planom rashoda za nabavu proizvedene dugotrajne imovine i dodatna ulaganja na nefinancijskoj imovini u školstvu Brodsko-posavske županije u 2017. godini i Planom rashoda za materijal, dijelove i usluge tekućeg i investicijskog održavanja školskih objekata u Brodsko-posavskoj županiji u 2018. godini.

**Članak 32.**

Raspored i način korištenja sredstava za decentralizirane funkcije zdravstva za 2018. godinu utvrđuju se Odlukom o kriterijima, mjerilima, načinu financiranja i rasporedu sredstava zdravstvenim ustanovama čiji je osnivač Brodsko-posavska županija u 2018. godini.

Raspored i način korištenja sredstava za decentralizirano financiranje domova za starije i nemoćne osobe u 2018. godini utvrđuju se Odlukom o kriterijima, mjerilima i načinu financiranja domova za starije i nemoćne osobe čiji je osnivač Brodsko-posavska županija u 2018. godini.

Raspored i način korištenja sredstava za decentralizirane funkcije centara za socijalnu skrb u 2018. godini utvrđuju se Odlukom o kriterijima, mjerilima i načinu financiranja centara za socijalnu skrb na području Brodsko-posavske županije u 2018. godini.

Raspored i način korištenja sredstava za podmirenje troškova stanovanja korisnicima koji se griju na drva na području Brodsko-posavske županije u 2018. godini, utvrđuju se temeljem Odluke o financiranju troškova ogrjeva na području Brodsko-posavske županije u 2018. godini.

Odluku o rasporedu financijskih sredstava za decentralizirane funkcije donosi nadležno tijelo utvrđeno zakonom ili posebnim propisom.

**III. ODGODA PLAĆANJA, OBROČNA OTPLATA DUGA TE PRODAJA,**

**OTPIS ILI DJELOMIČAN OTPIS POTRAŽIVANJA**

**Članak 33.**

Odgoda plaćanja, obročna otplata duga, otpis ili djelomičan otpis potraživanja, te prodaja potraživanja reguliraju se sukladno Uredbi o kriterijima, mjerilima i postupku za odgodu plaćanja, obročnu otplatu duga te prodaju, otpis ili djelomičan otpis potraživanja ("Narodne novine" broj 52/13).

Dugom se podrazumijeva svaka dospjela, a nepodmirena obveza prema Županiji koja bi bila prihod Proračuna, osim obveza s naslova javnih davanja (izuzev naknada za koncesije), a potraživanjem se smatra svako potraživanje Županije koje bi bilo prihod Proračuna, osim potraživanja s naslova javnih davanja.

**IV. PRORAČUNSKI NADZOR I UNUTARNJA REVIZIJA**

**Članak 34.**

Upravni odjel za proračun i financije i Ured za unutarnju reviziju ima pravo nadzora nad financijskim, materijalnim i računovodstvenim poslovanjem proračunskih korisnika, te nad zakonitošću i svrsishodnom uporabom proračunskih sredstava kod svih pravnih i fizičkih osoba koje dobivaju sredstva iz proračuna. Svi korisnici proračunskih sredstava obvezni su na zahtjev nadležnog upravnog odjela i Službe za unutarnju reviziju, kao ovlaštenih služba dati sve potrebne podatke, isprave i izvješća koja se od njih traži. Ako se prilikom nadzora utvrdi da su sredstva bila upotrebljavana protivno zakonu ili proračunu, poduzet će se mjere da se nadoknade tako utrošena sredstva ili će se privremeno obustaviti isplata sredstava sa pozicija s kojih su sredstva bila nenamjenski trošena

**V. ISPLATA SREDSTAVA IZ PRORAČUNA**

**Članak 35.**

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

Pročelnik upravog odjela, čelnik pravne osobe proračunskog korisnika, odnosno osoba na koju je to pravo preneseno, mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

Nalog za isplatu iz Proračuna izdaje pročelnik nadležnog upravnog odjela.

**Članak 36.**

Osnovicu i koeficijente za obračun plaće župana i njegovih zamjenika odlukom određuje Županijska skupština, na prijedlog župana. Plaću službenika, odnosno namještenika u upravnim tijelima Brodsko-posavske županije, te zaposlenika kod proračunskih korisnika a u kojima Županija ima većinski udjel u upravljanju, čini umnožak koeficijenta složenosti poslova radnog mjesta na koje je službenik, odnosno namještenik raspoređen i osnovice za obračun plaće, uvećan za 0,5% za svaku navršenu godinu radnog staža.

Osnovica za obračun plaće službenika i namještenika u upravnim tijelima utvrđuje se kolektivnim ugovorom. Ako osnovica za obračun plaće nije utvrđena kolektivnim ugovorom, utvrđuje ju odlukom župan. Sredstva za ostala materijalna prava službenika i namještenika isplaćivati će se temeljem važećeg kolektivnog ugovora i općih akata u visini neoporezivih iznosa, uz uvjet da su financijska sredstva osigurana i raspoloživa.

**Članak 37.**

Zaposleni kod proračunskih korisnika, izvanproračunskih korisnika, ostalih korisnika proračuna i pravnih osoba iz članka 4., svoja prava po pojedinim vrstama rashoda ne mogu ostvarivati po uvjetima povoljnijim od onih koje ostvaruju službenici i namještenici Brodsko-posavske županije, a temeljem važećih akata i odluka.

**Članak 38.**

Zahtjev za isplatu sredstava za nabavu roba, obavljanje usluga i ustupanje radova mora se temeljiti na propisima o javnoj nabavi, uz potpisan ugovor u kojem su jasno i nedvosmisleno određeni svi bitni elementi nabave.

Jedan primjerak ugovora, na temelju kojeg dobavljač ispostavlja račune, mora biti dostavljen Upravnom odjelu za proračun i financije.

Postupci javne nabave svih vrijednosti u kojima naručitelji i ponuditelji sklapaju ugovore o javnim radovima, ugovore o javnoj nabavi robe i ugovore o javnim uslugama, provodit će se u skladu sa Zakonom o javnoj nabavi i drugim propisima.

Odluku o početku javne nabave donosi Župan.

Za ustanove kojima je Županija osnivač Župan može imenovati jednog člana kao ovlaštenog predstavnika za provedbu postupaka javne nabave.

Županija za svoje proračunske korisnike može provesti objedinjeni postupak javne nabave za robu, radove i usluge koje se financiraju iz proračuna Brodsko-posavske županije.

Za zakonitost i ispravnost postupaka javne nabave odgovorna je osoba koja ima završen specijalistički program izobrazbe u području javne nabave i potvrdu o uspješno završenom programu.

**Sklapanje ugovora o javnoj nabavi robe procijenjene vrijednosti do 200.000,00 kuna, te javnim radovima i uslugama procijenjene vrijednosti do 500.000,00 kuna, obavlja se sukladno Pravilniku o provedbi postupaka nabave bagatelne vrijednosti (Službeni vjesnik Brodsko-posavske županije br. 1/14)**

**Članak 39.**

Svi zajednički rashodi izvršavaju se u Upravnom odjelu za proračun i financije temeljem plana Proračuna.

Sva plaćanja moraju biti u skladu sa zakonima i odlukama Županijske skupštine i Župana.

**Članak 40.**

Za projekte koji se financiraju iz EU sredstava, a koji se tijekom proračunske godine prijavljuje na raspisane natječaje župan je ovlašten potpisati potrebnu dokumentaciju prema propisanoj proceduri. Proračunski korisnici su obvezni prije započinjanja pripreme projektne dokumentacije o tome obavijestiti nadležni upravni odjel te u skladu s općim aktima ustanove zatražiti suglasnost. Nadležni upravni odjel je dužan provesti propisanu proceduru donošenja odluke o prihvaćanju projektnog prijedloga. Ako projekti iz stavka 1. ovog članka budu prihvaćeni za financiranje iz EU fondova uključiti će se u proračun putem postupka za izradu izmjena i dopuna proračuna.

Za projekte koji se financiraju iz EU sredstava, a za koje se ukaže potreba predfinanciranja iz izvornih županijskih prihoda potrebna je suglasnost župana. Župan daje suglasnost za predfinanciranje na prijedlog pročelnika upravnog odjela iz čijeg se razdjela projekt predfinancira, uz prethodnu suglasnost Upravnog odjela za proračun i financije, a prema pisanoj proceduri.

**Članak 41.**

Za sve opravdane promjene koje se ukažu tijekom proračunske godine, u svezi prenamjene odobrenih sredstava, odluku donosi Župan.

**Članak 42.**

Pogrešno ili više uplaćeni prihodi iz Proračuna vraćaju se uplatiteljima na teret tih prihoda, a temeljem rješenja tijela nadležnog za naplatu odnosnih prihoda.

**VI. PRORAČUNSKA ZALIHA**

**Članak 43.**

Neraspoređeni dio prihoda čine “ Intervencijski programi i zalihe” koji se tijekom godine raspoređuju i koriste za hitne, nepredviđene i nedovoljno predviđene izdatke, kao i za izvršavanje sudskih odluka (presuda, rješenja, nagodbi i dr.), a koje se financiraju iz Proračuna.

**Članak 44.**

Sredstva iz članka 42. mogu se osim za spomenute potrebe koristiti i kao naknade građanima i kućanstvima i tekuće donacije

O korištenju sredstava cjelokupne stavke " Intervencijski programi i zalihe " odlučuje Župan o čemu izvješćuje Županijsku skupštinu.

**VII. ZADUŽIVANJE PRORAČUNA I JAMSTVA**

**Članak 45.**

Županija se kratkoročno može zadužiti najduže za 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, u skladu s zakonom kojim se uređuje proračun. Odluku o kratkoročnom zaduživanju iz stavka 1. ovog članka donosi župan.

Županija se dugoročno može zadužiti uzimanjem kredita, zajmova i izdavanjem vrijednosnih papira za projekte koji se sufinanciraju sredstvima Europskih strukturnih i investicijskih fondova (ESI), samo za investiciju koja se financira iz proračuna, a koju potvrdi Županijska skupština uz suglasnost Vlade Republike Hrvatske, a na prijedlog ministra financija.

Županija se može zaduživati za kapitalna ulaganja, te izdavati jamstva u skladu sa Zakonom o proračunu i ostalim propisima.

Odluku o zaduživanju Županije i davanju jamstva donosi Županijska skupština, uz suglasnosti i po postupku propisanim Zakonom.

**Članak 46.**

Ustanova i trgovačko društvo čiji je osnivač, odnosno većinski vlasnik Županija, može se dugoročno zadužiti samo za investiciju te uz suglasnost Župana, a iznos tog zaduženja uključuje se u opseg mogućeg zaduženja Županije.

Županija može ustanovi i trgovačkom društvu čiji je osnivač, odnosno većinski vlasnik, dati jamstvo za ispunjenje obveza, uz prethodnu suglasnost ministra financija, a iznos zaduženja za koje se jamči uključuje se u opseg mogućeg zaduženja Županije.

Zahtjeve za davanje suglasnosti iz prethodnih stavaka, podnosi odgovorna osoba trgovačkog društva ili ustanove putem proračunski nadležnog upravnog odjela uz suglasnost Upravnog odjela za proračun i financije.

Zahtjevu iz prethodnog stavka, prilaže se dokumentacija propisana posebnim pravilnikom ministra financija.

**VIII. URAVNOTEŽENJE PRORAČUNA I PRERASPODJELA**

**Članak 47.**

Ako se tijekom fiskalne godine, zbog izvanrednih prilika i potreba, povećaju ili umanjuju prihodi i primici, odnosno rashodi i izdaci, Proračun se mora uravnotežiti po postupku za donošenje Proračuna.

**Članak 48.**

Župan može u tijeku postupka izmjena i dopuna Proračuna na prijedlog pročelnika Upravnog odjela za proračun i financije privremeno obustaviti izvršavanje pojedinih rashoda i /ili izdataka.

**Članak 49.**

Župan može donijeti odluku o preraspodjeli sredstava unutar pojedinog razdjela i između pojedinih razdjela na prijedlog pročelnika upravnog odjela županije, uz prethodno pribavljeno mišljenje Upravnog odjela za proračun i financije, s tim da umanjenje pojedine stavke rashoda ne može biti veće od 5% sredstava utvrđenih na stavci rashoda koja se umanjuje. Iznimno, preraspodjela sredstava se može izvršiti najviše do 15%, ako se time osigurava povećanje sredstava nacionalnog udjela planiranog u proračunu za financiranje projekata koji se sufinanciraju iz sredstava Europske komisije, ako to odobri župan. O izvršenim preraspodjelama u smislu stavka 1. ovog članka župan izvještava Županijsku skupštinu prilikom podnošenja polugodišnjeg i godišnjeg izvještaja o izvršenju proračuna.

**Članak 50.**

Župan može u cijelosti ili djelomično otpisati dug prema županiji ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga. Odgoda plaćanja, obročna otplata duga, te prodaja, otpis ili djelomičan otpis potraživanja županije provodi se prema kriterijima, mjerilima i postupcima sukladno zakonskim propisima.

**Članak 51.**

Godišnji proračun izvršava se do 31. prosinca 2018. godine.

Samo naplaćeni prihodi u fiskalnoj godini jesu prihodi te godine.

Financijske obaveze koje ne budu podmirene do 31. prosinca 2018. godine, podmirit će se iz namjenski odobrenih sredstava Proračuna slijedeće fiskalne godine.

**IX. ZAVRŠNE ODREDBE**

**Članak 52.**

Ova Odluka stupa na snagu danom objave u „Službenom vjesniku Brodsko-posavske županije”, a primjenjuje se od 1. siječnja 2018. godine.

**ŽUPANIJSKA SKUPŠTINA**

**BRODSKO-POSAVSKE ŽUPANIJE**

**PREDSJEDNIK SKUPŠTINE :**

Klasa: 400-08/17–01/4

Urbroj : 2178/1-01-17-1 **Pero Ćosić, dipl.ing.građ.**

Slavonski Brod, 20. prosinca 2017.